ב-14 בדצמבר 2019 פורסם בחדשות 13 כי שבועיים קודם לכן, נרשמה תקרית חריגה בה ספינות של חיל הים הטורקי גירשו ספינת המחקר הישראלית ששטה באזור המים הכלכליים של קפריסין. מדובר בספינת המחקר "בת גלים" ששייכת למכון חקר ימים ואגמים בישראל שכפוף למשרד האנרגיה שהייתה במשימה. על הספינה נכחו חוקרים מאוניברסיטת בן-גוריון יחד עם גאולוג קפריסאי שביצעו מחקר משותף באישורה של ממשלת קפריסין. במהלך השיט, התקרבו ספינות של חיל הים הטורקי לספינת המחקר, וקציני חיל הים הטורקי עלו מול קברניט ספינת המחקר ברשת הקשר והחלו לתשאל אותו על פעילותו באזור, אף על פי שזו שהתה באזור המים הכלכליים של קפריסין, שבו לטורקים אין כל סמכות. ספינת המחקר הישראלית נדרשה על ידי הטורקים לעזוב מיד את המקום, וזו אכן הפסיקה את פעילותה ונאלצה לשוט לאזור אחר.
יאסון מקירני
הריגת איאד אל-חלאק
הריגתו של איאד אל-חלאק היא אירוע מ-30 במאי 2020 שבו נורה למוות תושב מזרח ירושלים, איאד אל-חלאק, צעיר פלסטיני הלוקה באוטיזם קשה, בידי שוטרי משמר הגבול, שחשדו שהוא מחבל.
פרטי המקרה.
איאד אל-חלאק (בערבית: إياد الحلاق; בתעתיק מדויק איאד אלחלאק), צעיר פלסטיני הלוקה באוטיזם קשה, נורה למוות בידי שוטר מג"ב, כשהיה בדרכו למרכז "אלווין" המיועד לצעירים עם מוגבלות בעיר העתיקה בירושלים אליו היה מגיע מדי יום. לעבר אל-חלאק נורו שבעה כדורים, ושניים מהם פגעו בגופו וגרמו למותו.
שוטרי מג"ב טענו בחקירה ששוטרי מחוז ירושלים שליד שער האריות אמרו להם שהפלסטיני הוא מחבל. שוטרי מג"ב חשדו באל-חלאק שהוא חמוש באקדח וקראו לו לעצור. אחרי שלא נענה לקריאות, פתחו במרדף אחריו תוך כדי ירי שלהם, והוא נמלט לחדר האשפה שנמצא כמה עשרות מטרים משם, שם נורה בידי אחד מהשוטרים על אף שלא היה חמוש. הבכיר מבין שני השוטרים טען בחקירה שהוא הורה להפסיק את הירי מיד, אבל הלוחם הזוטר המשיך לירות בכל זאת. כתב חדשות 13, יוסי אלי, חשף את עדותה של ורדה אבו חדיד, מדריכה מטעם מרכז אלווין, שנכחה באירוע. היא סיפרה ששמעה את היריות ולכן נכנסה לחדר האשפה לפני איאד. לדבריה, לאחר כניסתו של איאד לחדר קראה לעבר השוטרים "הוא נכה", ואיאד קרא בערבית "אני איתה", אבל הם ירו בו שוב בפלג גופו המרכזי. לדברי המדריכה, לאחר שנקבע מותו של אל-חלאק, ערכו חיפוש על גופה ועיכבו אותה לחקירה.
חקירת האירוע.
לאחר הריגתו של אל-חלאק ערכה המשטרה חיפוש בביתו.
שני השוטרים שהיו מעורבים באירוע נחקרו באזהרה במח"ש, וצו איסור פרסום הוטל על שמם וזהותם.
אף על פי שברחוב בו נורה אל-חלאק מוצבות מספר מצלמות אבטחה, המשטרה לא פרסמה במשך זמן רב את תיעוד הירי. לדברי מח"ש והמשטרה הירי לא נקלט במצלמות האבטחה. למרות זאת באפריל 2021 פורסם תיעוד ממצלמות האבטחה בו נראים השוטרים פותחים בריצה אחרי אל-חלאק בכלי נשק שלופים.
ב-26 באוגוסט נסגר שער האשפות שבעיר העתיקה לשם שחזור אירוע הירי באל-חלאק, כחלק מחקירת האירוע המתנהלת במח"ש.
ב-22 בספטמבר משפחתו של איאד הגישה עתירה לבג"ץ כנגד מח"ש וכנגד פרקליטות המדינה, בה היא מבקשת מאלה להסביר מדוע עדיין לא התקבלה החלטה בדבר העמדתם לדין של החשודים בירי.
ב-16 ביוני 2021 הוגש כתב אישום נגד השוטר שירה פעמיים באל-חלאק, באשמת המתה בקלות דעת.
תגובות.
הריגתו עוררה זעם רב בקרב הציבור הערבי. ח"כ איימן עודה הגדיר את האירוע כרצח, וח"כ אחמד טיבי תיאר את האירוע כפשע חמור. גם בציבור היהודי נמתחה ביקורת על הריגתו.
השר לביטחון הפנים, אמיר אוחנה, הביע צער על מותו של אל-חלאק והוסיף: "עד לסיום הבדיקה, לא נחרוץ את דינם של השוטרים. הם נדרשים לקבל החלטות גורליות בשניות, בשטח רווי פיגועים תוך סכנה תדירה לחייהם". אוחנה אף תכנן לבקר את המשפחה השכולה אך ביטל את הביקור בשל התנגדות האב.
ראש הממשלה החלופי, בני גנץ, אמר בישיבת הממשלה: "אנחנו ממש מצטערים על המקרה. אני בטוח שהנושא יתוחקר מהר ויוסקו ממנו מסקנות".
נציבות שוויון זכויות לאנשים עם מוגבלות וארגון "בזכות" הגיבו גם הם, ודרשו מתן הכשרה לכלל השוטרים, להתמודדות עם אנשים עם מוגבלות.
בימי האבל, הגיע רבה של ירושלים לשעבר, הרב אריה שטרן, בלוויית משלחת של נציגים מהעירייה לביקור ניחומים והתקבל בה בנוכחות המשפחה, השייח איברהים אבו אל אווהא משכונת ראס אל עמוד ומוכתר הכפר סילוואן דאוד סיאם.
חבר הכנסת לשעבר מהליכוד, יהודה גליק גינה את הרג הצעיר והגיע לנחם את משפחתו. בצאתו מבית המשפחה הותקף ופונה לבית החולים שערי צדק כשמצבו מוגדר קל.
שבוע לאחר המקרה, ראש הממשלה בנימין נתניהו אמר בפתח ישיבת הממשלה כי: "מה שקרה עם איאד אל-חלאק זו טרגדיה. זה אדם עם מוגבלויות, עם אוטיזם, שנחשד - אנחנו יודעים שלא בצדק, בהיותו מחבל במקום מאוד רגיש. אני יודע שעושים את הבדיקות. כולנו משתתפים בצערה של המשפחה. זה חובק את הציבור הישראלי כולו וגם ממשלת ישראל כולה. אני מצפה לבדיקות המלאות שלכם בעניין הזה. כמובן שזה לא מצדיק את ההתנפלות הפרועה הזו נגד חבר הכנסת לשעבר גליק".
בעקבות האירוע.
שיח ציבורי.
היותו של איאד אל-חלאק צעיר על הרצף האוטיסטי הביא לרחש בקרב קהילת האוטיסטים ובני משפחותיהם, במאמרי דעה ותגובה שפורסמו ברשת ניסו לתאר את מצוקתו ברגעיו האחרונים.
מותו הטרגי העלה לכותרות בין היתר את אחד האתגרים הגדולים שיש לחברה במפגש עם צעירים אוטיסטים: התמודדות עם לקות בלתי נראית בסביבה של אנשים שרובם לא מכירים או מתקשים לזהות. על רקע האירוע התקיים שיח ער בנושא, ברשתות החברתיות ובתקשורת בניסיון להבין ולהסביר את התופעה ודרכי ההתמודדות עמה.
הקמת ועדה בין-משרדית.
על רקע האירוע ובעקבות שורת מקרים שבהם נפגעו אנשים עם מוגבלויות על ידי גורמי אכיפה, הוקמה ועדה בין-משרדית ביוזמתו של נשיא המדינה ראובן ריבלין ובראשותו של מנכ"ל משרד הרווחה, אביגדור קפלן, לשיפור התמודדות כוחות האכיפה במפגש עם אנשים עם מוגבלויות.
לוועדה הוקמו שלוש ועדות משנה, בהן נציגים של משרדי העבודה והרווחה, המשפטים, הבריאות, החינוך, בית הנשיא, וכן אנשים עם מוגבלות, ארגונים חברתיים ואנשי מקצוע. ועדות המשנה קיימו כבר עם הקמתן מספר דיונים שבהם השתתפו גם נציגים של המשרד לביטחון הפנים והמשטרה.
בין המלצות הוועדה בנוכחות שר המשפטים, מנכ"ל המשרד לביטחון הפנים, ומ"מ המפכ"ל, הוסכם שיש להוסיף בהכשרת השוטרים יחידת לימוד בנושא סימני זיהוי, ולהגביר את ההדרכות בכלל הקורסים במשטרת ישראל בנושא מפגש עם בעלי מוגבלויות בכלל מגזרי השיטור, סיור ומג"ב. כאשר יחידות לימוד אלו יכתבו בשיתוף אנשי המקצוע ממשרדי הבריאות והרווחה.
במהלך אוגוסט 2020 הפסיקו להשתתף בוועדות הללו נציגי המשטרה והמשרד לביטחון פנים, דבר אשר גרר ביקורת מצד הגורמים המשתתפים בוועדה.
הפגנות.
במשך החודשים שעקבו את הריגתו של אל-חלאק, התקיימו הפגנות נגד אלימות משטרתית במספר מקומות ברחבי הארץ. הפגנות בשם "צדק לאיאד" נערכו בשער שכם, ביפו, ומול ביתו של השר לביטחון פנים אמיר אוחנה בתל אביב. הפגנות נוספות נערכו בירושלים ובחיפה, תחת הסיסמה "חיי פלסטינים חשובים", באופן הקושר את הפרשה לרצח ג'ורג' פלויד ולתנועת "חיי שחורים חשובים". במקביל התקיימה הפגנה מול משרדי מח"ש בירושלים בדרישה לפרסם את הסרטון המתעד את מותו של אל-חלאק.
בהפגנה שהתקיימה בכיכר רבין נגד הסיפוח והחלת תוכנית טראמפ, בה השתתפו אלפי מפגינים נערכה דקת דומיה לזכרו של אל-חלאק.
עם התפתחותן של המחאה נגד ממשלת ישראל השלושים וחמש והמחאה נגד בנימין נתניהו, החלו להישמע קריאות "צדק לאיאד" גם בהן, יחד עם הקריאה "צדק לסלומון טקה". מספר מפגינות עוררו סערה כשהפגינו חשופות חזה, בעודן אוחזות שלטים עליהם כתוב "צדק לאיאד".
Together
Together (בעברית: יחד) הוא סינגל שהוקלט על ידי הזמרת-יוצרת האוסטרלית סיה. השיר יצא לאור ב-20 במאי 2020, כסינגל שני מתוך אלבום הפסקול "Music – Songs from and Inspired by the Motion Picture", על ידי חברות התקליטים אטלנטיק רקורדס ומאנקי פאזל מיוזיק.
רקע וכתיבה.
השיר נכתב על ידי סיה וג'ק אנטונוף והופק על ידי ג'סי שטקין וג'ק אנטונוף. השיר עצמו הוזכר לראשונה על ידי סיה בריאיון בשנת 2018, למגזין רולינג סטון, שם הוא תואר כ"שיר עליז התואם את אישיותה [של סיה] הרבה יותר מ-"Chandelier" למשל." Together יהיה כלל הנראה שיר הסיום של הסרט המוזיקלי Music, שנכתב ובוים על ידי סיה עצמה. אלבום הפסקול של הסרט צפוי לצאת לקראת ספטמבר 2020, במקביל ליציאת הסרט.
ב-11 במאי 2020, העלתה סיה תמונה לרשתות החברתיות בו מופיע שמו של הסינגל "Together", ואופציה להזמין מראש את השיר ב-Spotify ו-Apple Music. יומיים לאחר מכן הכריזה על צאת הסינגל ברשתות המדיה החברתית.
וידאו קליפ.
הווידאו קליפ הנלווה שצולם לשיר הועלה לערוץ היוטיוב של סיה ב-20 במאי 2020, בסמוך לצאתו כסינגל. בקליפ מופיעות הרקדנית מאדי זיגלר והשחקניות קייט הדסון ולסלי אודום ג'וניור לצד רקדנים נוספים, כאשר כולו בצבעי קשת בענן.
ג'ייקוב קולינס-לוי
ג'ייקוב קולינס-לוי (באנגלית: Jacob Collins-Levy; נולד ב-18 במרץ 1992) הוא שחקן אוסטרלי. הוא ידוע בעיקר מהופעתו בתפקיד הנרי השביעי, מלך אנגליה בסדרת הטלוויזיה "נסיכה לבנה" לצדה של ג'ודי קומר, שגילמה את אשתו אליזבת מיורק.
ביוגרפיה.
קולינס-לוי נולד במלבורן לאם אוסטרלית ולאב אנגלי. ב-2012 החל להשתתף בתוכנית משחק באולפן השחקנים the 16th Street Actors Studio שבמלבורן.